
	PATVIRTINTA
Vilniaus miesto savivaldybės tarybos
2026 m. rugpjūčio 26 d.
sprendimu Nr. 1-1951



VILNIAUS MIESTO SAVIVALDYBĖJE ESANČIŲ PRIEDANGŲ IR KITŲ OBJEKTŲ PRITAIKYMO GYVENTOJŲ APSAUGAI IR ATVĖRIMO FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠAS

I SKYRIUS
 BENDROSIOS NUOSTATOS

1. Vilniaus miesto savivaldybėje esančių priedangų ir kitų objektų (toliau – objektas) pritaikymo gyventojų apsaugai ir atvėrimo finansavimo iš Savivaldybės biudžeto lėšų tvarkos aprašas (toliau – Aprašas) nustato finansavimo skyrimo sąlygas, paraiškų teikimo ir vertinimo, sprendimų priėmimo, finansavimo sutarčių sudarymo, lėšų išmokėjimo, atsiskaitymo, finansuotų priemonių kontrolės ir tęstinumo tvarką.
2. Aprašo tikslas – didinti Vilniaus miesto savivaldybės (toliau – Savivaldybė) teritorijoje esančių priedangų faktinę parengtį: užtikrinti patikimą patekimą į priedangas bet kuriuo paros metu, gerinti priedangų ir patekimo į jas maršrutų apsaugą bei sudaryti sąlygas asmenims teikti paraiškas Vidaus reikalų ministerijos (toliau – VRM) administruojamose priedangų infrastruktūros finansavimo programose.
3. Pagal Aprašą finansuojami projektai (paraiškos), teikiami pagal tris atskirai vertinamas finansavimo priemones:
3.1. pirmoji finansavimo priemonė – patekimo į priedangą užtikrinimas visą parą (Aprašo III skyrius);
3.2. antroji finansavimo priemonė – langų apsaugos priemonių įrengimas (Aprašo IV skyrius);
3.3. trečioji finansavimo priemonė – techninio projekto ar kito projektinio dokumento parengimas ir su pasirengimu VRM finansavimo priemonei tiesiogiai susijusių papildomų darbų įgyvendinimas (Aprašo V skyrius).
4. Pareiškėjas gali kreiptis dėl vienos, dviejų arba visų finansavimo priemonių, jeigu kiekvienos jų poreikis pagrįstas atskirai, o išlaidos paraiškoje ir sąmatoje aiškiai atskirtos.
5. Pagal Aprašą finansuojami projektai (paraiškos), teikiami pagal šias finansavimo priemones:
5.1. pirmoji finansavimo priemonė (Aprašo III skyrius), skirta patekimo į priedangas užtikrinimo sprendiniams:
5.1.1. automatinio arba nuotolinio patekimo į priedangą atrakinimo sprendimo įrengimui, finansuojant iki 95 proc. tinkamų finansuoti išlaidų;
5.1.2. kitų patekimo į priedangą užtikrinimo mechanizmų įrengimui, finansuojant iki 40 proc. tinkamų finansuoti išlaidų;
5.2. antroji finansavimo priemonė (Aprašo IV skyrius), skirta langų apsaugos priemonių įrengimui, finansuojant iki 80 proc. tinkamų finansuoti išlaidų;
5.3. trečioji finansavimo priemonė (Aprašo V skyrius), skirta priedangų pagerinimo projektiniams sprendiniams:
5.3.1. techninio projekto ar kito projektinio dokumento parengimui, finansuojant iki 100 proc. tinkamų finansuoti išlaidų;
5.3.2. su projektiniais sprendiniais tiesiogiai susijusių papildomų darbų įgyvendinimui, finansuojant iki 80 proc. tinkamų finansuoti išlaidų;
5.4. Savivaldybės biudžetinei įstaigai finansavimo intensyvumas ir privalomas nuosavas prisidėjimas netaikomi. Savivaldybės biudžetinei įstaigai skiriama konkreti Savivaldybės finansavimo suma, lygi tinkamų finansuoti išlaidų sumai, tačiau ji negali viršyti atitinkamai finansavimo priemonei ir vienam objektui Aprašo 7 punkte nustatytos didžiausios sumos.
5.5. Kitiems pareiškėjams taikomi Aprašo 5.1–5.3 papunkčiuose nustatyti finansavimo intensyvumai ir iš jų išplaukiantis nuosavo prisidėjimo reikalavimas.
6. Apraše vartojamos sąvokos:
6.1. Patekimo į priedangą užtikrinimas visą parą – techninių ir organizacinių priemonių visuma, užtikrinanti, kad gavus kompetentingos valstybės ar Savivaldybės institucijos perspėjimą arba nurodymą naudotis priedangomis visos patekimo maršrute esančios rakinamos durys, vartai, pertvaros ir kitos kliūtys būtų atrakintos ar atvertos ne vėliau kaip per 5 minutes visomis savaitės dienomis, 24 valandas per parą.
6.2. Pagrindinis patekimo būdas – Atvėrimo plane nustatytas pirminis techninis arba organizacinis sprendinys, kuriuo užtikrinamas patekimas į priedangą ją aktyvavus įprastomis veikimo sąlygomis.
6.3. Atsarginis patekimo būdas – nuo pagrindinio patekimo sprendinio nepriklausantis techninis arba organizacinis sprendinys (įskaitant atrakinimą fiziniu būdu), leidžiantis patekti į priedangą sutrikus elektros energijos tiekimui, ryšiui, programinei įrangai, nuotolinio valdymo sistemai ar pagrindiniam atrakinimo mechanizmui.
6.4. Atvėrimo planas – objekto savininko/tinkamai įgalioto valdytojo ar naudotojo, tinkamai įgalioto daugiabučio namo bendrojo naudojimo objektų valdytojo patvirtintas dokumentas, kuriame nustatoma patekimo į priedangą aktyvavimo tvarka, pagrindinis ir atsarginis patekimo būdai, atsakingi asmenys, patekimo maršrutas, patikrinimų tvarka ir veiksmai sutrikus sprendinio veikimui.
6.5. Tęstinės išlaidos – periodiškai patiriamos apsaugos, elektroninio ryšio, duomenų perdavimo, programinės įrangos, licencijų, abonementų, techninės priežiūros, reagavimo ir kitos sprendinio veikimui palaikyti reikalingos išlaidos.
6.6. Finansavimo gavėjas – pareiškėjas, su kuriuo sudaryta finansavimo sutartis (2 priedas).
6.7. Pareiškėjas – fizinis arba juridinis asmuo, nurodytas šiame Apraše ir pateikęs paraišką dėl finansavimo skyrimo pagal šį tvarkos aprašą.
6.8. Kitas objektas – statinys arba jo dalis, kuriame nėra patalpų, atitinkančių priedangoms keliamus reikalavimus ir tinkamų naudoti gyventojų apsaugai oro pavojaus ar kitų grėsmių metu.
6.9. Techninės patalpos – tai patalpos, skirtos ne žmonių nuolatiniam buvimui, o pastato inžinerinių sistemų, įrangos ir techninio ūkio eksploatavimui. 
6.10. Automatinis patekimo sprendinys – techninis sprendinys, kai patekimas į objektą ar patalpas užtikrinamas automatiškai, be žmogaus įsikišimo, įvykus iš anksto nustatytai sąlygai ar signalui (pvz., gavus perspėjimo sistemos signalą automatiškai atrakinamos durys).
6.11. Nuotolinis patekimo sprendinys – techninis sprendinys, kai patekimas į objektą ar patalpas užtikrinamas atsakingam asmeniui nuotoliniu būdu valdant patekimo kontrolės sistemą (pvz., naudojantis mobiliąja programėle, kompiuteriu ar kitu ryšio įrenginiu atrakinamos durys).
7. Didžiausia vienam objektui per vieną kvietimą skiriama Savivaldybės finansavimo suma, pagal visas finansavimo priemones, yra 20 000 Eur su PVM. Finansavimo sumų ir jų taikymo detalizacija pateikiama šioje lentelėje:

	Finansavimo priemonė arba riba
	Didžiausia Savivaldybės finansavimo suma, Eur su PVM
	Finansavimo taikymas

	Bendra vienam objektui pagal visas finansavimo priemones
	20 000
	Skiriama suma negali viršyti tinkamų finansuoti išlaidų ir bendros 20 000 Eur ribos.

	Automatinis arba nuotolinis patekimo sprendinys
	5 000
	Savivaldybės biudžetinei įstaigai – konkreti suma be privalomo nuosavo prisidėjimo; kitiems pareiškėjams – iki 95 proc. 

	Kitas patekimo į priedangą mechanizmas
	1 000
	Savivaldybės biudžetinei įstaigai – konkreti suma be privalomo nuosavo prisidėjimo; kitiems pareiškėjams – iki 40 proc.

	Langų apsaugos priemonių įrengimas
	15 200
	Savivaldybės biudžetinei įstaigai – konkreti suma be privalomo nuosavo prisidėjimo; kitiems pareiškėjams – iki 80 proc.

	Techninio projekto ar kito projektinio dokumento parengimas
	4 800
	Savivaldybės biudžetinei įstaigai – konkreti suma be privalomo nuosavo prisidėjimo; kitiems pareiškėjams – iki 100 proc.

	Su projektiniais sprendimais tiesiogiai susiję papildomi darbai
	Ne daugiau kaip neišnaudota bendros 20 000 Eur ribos dalis
	Savivaldybės biudžetinei įstaigai – konkreti suma be privalomo nuosavo prisidėjimo; kitiems pareiškėjams – iki 80 proc.



8. Vieno objekto projektas negali būti dirbtinai skaidomas į kelias paraiškas, atskirus etapus ar atskiras išlaidų grupes siekiant išvengti Aprašo 7 punkte nustatytos didžiausios finansavimo sumos taikymo.
9. Ta pati išlaidų dalis negali būti apmokėta daugiau kaip vieną kartą. Projektas gali būti finansuojamas iš kelių finansavimo šaltinių, jeigu jų lėšomis apmokamos skirtingos išlaidos arba skirtingos tos pačios išlaidos dalys ir bendras finansavimas neviršija 100 procentų tinkamų finansuoti išlaidų.
10. Pareiškėjas paraiškoje nurodo visą projektui gautą, skirtą, prašomą arba planuojamą valstybės, Europos Sąjungos, Savivaldybės ir kitų šaltinių finansavimą ir patvirtina, kad tos pačios išlaidos, dėl kurių prašoma finansavimo pagal šį Aprašą, nėra ir nebus finansuojamos iš kitų finansavimo šaltinių.
11. Pridėtinės vertės mokestis yra tinkamas finansuoti tik tuo atveju, kai pareiškėjas pagal teisės aktus neturi teisės jo susigrąžinti, įskaityti ar kitaip kompensuoti.

II SKYRIUS
 PAREIŠKĖJAI IR TINKAMI OBJEKTAI

12. Pareiškėjais gali būti:
12.1. Savivaldybės teritorijoje veikiančios valstybės ir savivaldybės asmens sveikatos priežiūros įstaigos, socialinių paslaugų, formaliojo ir neformaliojo ugdymo įstaigos, teisėtais pagrindais valdančios objektą, kuriame numatoma įgyvendinti finansuojamas priemones; 
12.2. Savivaldybės arba valstybės institucijos ir įstaigos;
12.3. Savivaldybės arba valstybės valdomos įmonės ir kiti jų kontroliuojami juridiniai asmenys;
12.4. daugiabučių namų butų ir kitų patalpų savininkų bendrijos, jungtinės veiklos sutartimi įgalioti fiziniai ar juridiniai asmenys ir savivaldybės vykdomosios institucijos paskirti bendrojo naudojimo objektų administratoriai.
13. Finansavimas gali būti skiriamas, jei objektas atitinka bent vieną iš šių sąlygų:
13.1. yra įtrauktas į Savivaldybės mero potvarkiu patvirtintą priedangų ir jų poreikio sąrašą;
13.2. Savivaldybės civilinės saugos parengties pareigūno motyvuota išvada pripažintas tinkamu įtraukti į šį sąrašą;
13.3. yra ugdymo įstaiga, neįtraukta į Savivaldybės mero potvarkiu patvirtintą priedangų sąrašą ir įstaigoje nėra priedangos funkcijai tinkamų patalpų.
14. Aprašo 13.2 papunktyje nurodytu atveju objektas iki galutinio sprendimo skirti finansavimą priėmimo turi būti įtrauktas į Savivaldybės priedangų ir jų poreikio sąrašą.
15. Pareiškėjas nuosavybės, patikėjimo, panaudos, nuomos ar kitu teisėtu pagrindu turi valdyti objektą, kuriame numatoma įgyvendinti projektą, ir turėti teisę atlikti numatytus darbus. Kai pareiškėjas nėra patalpų savininkas, kartu su paraiška pateikiamas savininko sutikimas arba kitas teisę atlikti darbus patvirtinantis dokumentas.
16. Vienam objektui per vieną kvietimą gali būti teikiama viena paraiška. Kai objektą valdo keli asmenys, paraišką teikia jų bendru sprendimu įgaliotas asmuo.
17. Daugiabučiuose namuose finansuojamos tik bendrojo naudojimo objektuose įgyvendinamos priemonės.
18. Daugiabučio namo bendrojo naudojimo objektų valdytojas kartu su paraiška pateikia teisės aktų nustatyta tvarka priimtą butų ir kitų patalpų savininkų sprendimą dėl projekto įgyvendinimo, prisidėjimo, finansuotų priemonių priežiūros ir patekimo į priedangą užtikrinimo.

III SKYRIUS
 PIRMOJI FINANSAVIMO PRIEMONĖ – PATEKIMO Į PRIEDANGĄ UŽTIKRINIMAS VISĄ PARĄ

19. Pirmoji finansavimo priemonė skirta užtikrinti realų ir patikimą patekimą į priedangą bet kuriuo paros metu.
20. Kai įrengiamas automatinis arba nuotolinis atrakinimo sprendinys, įskaitant atrakinimo užtikrinimą per apsaugos paslaugos teikėją, Savivaldybės biudžetinei įstaigai skiriama tinkamų finansuoti vienkartinių įrangos įsigijimo, montavimo, integravimo ir paleidimo išlaidų suma be privalomo nuosavo prisidėjimo, o kitiems pareiškėjams Savivaldybės finansavimas sudaro iki 95 procentų šių išlaidų. Skiriama Savivaldybės finansavimo suma negali viršyti Aprašo 7 punkte pirmajai priemonei nustatytos didžiausios sumos. 
21. Aprašo 20 punkte nurodytas sprendinys turi:
21.1. užtikrinti patekimą į priedangą visą parą, įgyvendinant Atvėrimo plane nustatytą pagrindinį patekimo būdą, kuriuo ne vėliau kaip per 5 minutes atrakinamos ar atveriamos visos patekimo maršrute esančios rakinamos durys, vartai, pertvaros ir kitos kliūtys;
21.2. turėti Atvėrimo plane nustatytą atsarginį patekimo būdą, užtikrinantį patekimą į priedangą sutrikus elektros energijos tiekimui, elektroniniam ryšiui, programinės įrangos, nuotolinio valdymo sistemos ar pagrindinio atrakinimo mechanizmo veikimui;
21.3. registruoti aktyvavimo, atrakinimo ir gedimo įvykius, jeigu tokia funkcija techniškai taikoma pasirinktam sprendiniui.
22. Kai pasirenkamas kitas patekimo į priedangą užtikrinimo mechanizmas, kuris nėra automatinis ar nuotolinis atrakinimas, Savivaldybės biudžetinei įstaigai skiriama tinkamų finansuoti vienkartinių įrangos įsigijimo ir montavimo išlaidų suma be privalomo nuosavo prisidėjimo, o kitiems pareiškėjams Savivaldybės finansavimas sudaro iki 40 procentų šių išlaidų.  Skiriama Savivaldybės finansavimo suma negali viršyti Aprašo 7 punkte nustatytos didžiausios sumos.
23. Aprašo 22 punkte nurodytas mechanizmas finansuojamas tik tuo atveju, jeigu pareiškėjas pagrindžia, kad:
23.1. patekimas bus užtikrinamas ne vėliau kaip per 5 minutes nuo perspėjimo ar nurodymo gavimo;
23.2. yra numatyti pagrindinis ir atsarginis patekimo būdai;
23.3. nustatytas atsakingų asmenų pavadavimas.
24. Tinkamomis finansuoti pagal pirmąją finansavimo priemonę išlaidomis laikomos vienkartinės atrakinimo įrangos, valdiklių, spynų, elektros instaliacijos, autonominio maitinimo įrenginių, duomenų perdavimo įrangos, montavimo, integravimo, paleidimo ir vienkartinės neterminuotos programinės įrangos licencijos išlaidos, jeigu jos būtinos finansuojamam sprendiniui veikti.
25. Tęstinės išlaidos, įskaitant apsaugos paslaugų, elektroninio ryšio, SIM kortelių, duomenų perdavimo, periodinių programinės įrangos licencijų, abonementų, reagavimo ir techninės priežiūros išlaidas, Savivaldybės lėšomis nefinansuojamos ir jas savo lėšomis apmoka finansavimo gavėjas.
26. Prašydamas finansuoti paraišką pagal pirmąją finansavimo priemonę, pareiškėjas pateikia atvėrimo planą, kuriame nurodoma:
26.1. priedangos kategorija ir numatomi naudotojai;
26.2. perspėjimo ar nurodymo gavimo ir sprendinio aktyvavimo tvarka;
26.3. pagrindinis ir atsarginis patekimo būdai;
26.4. visų patekimo maršrute esančių rakinamų durų, vartų ir kitų kliūčių sąrašas;
26.5. ne mažiau kaip du atsakingi asmenys, jų funkcijos ir pavadavimo tvarka;
26.6. patekimo maršruto schema, ženklinimas ir naudotojų nukreipimo tvarka;
26.7. techninių patalpų atskyrimo priemonės;
26.8. sprendinio bandymų, gedimų registravimo ir šalinimo tvarka.
27. Finansuoto patekimo sprendinio priežiūros, tikrinimo ir tęstinumo reikalavimai nustatyti Aprašo X skyriuje.

IV SKYRIUS
 ANTROJI FINANSAVIMO PRIEMONĖ – LANGŲ APSAUGOS PRIEMONIŲ ĮRENGIMAS

28. Antroji finansavimo priemonė skirta sumažinti langų stiklo dužimo keliamą pavojų priedangos patalpose ir patekimo į jas maršrutuose.
29. Langų apsaugos priemonių įrengimas finansuojamas priedangos funkcijai numatytose patalpose ir tiesioginiame patekimo į priedangą maršrute esančiose žemiausio pastato aukšto patalpose. Šios priemonės gali būti finansuojamos kartu su pirmąja finansavimo priemone arba atskirai.
30. Asmens sveikatos priežiūros įstaigos, socialinių paslaugų, formaliojo ir neformaliojo ugdymo įstaigos, Savivaldybės valdomos įmonės ir  įstaigos gali teikti paraišką dėl pirmojo pastato aukšto langų apsaugos priemonių įrengimo, jeigu esamos priedangos patalpos netalpina kasdien objekte esančio personalo ir paslaugų gavėjų arba objektas atitinka Aprašo 13.3 papunktyje nustatytą sąlygą.
31. Savivaldybės biudžetinei įstaigai skiriama tinkamų finansuoti langų apsaugos priemonių įrengimo išlaidų suma be privalomo nuosavo prisidėjimo, o kitiems pareiškėjams Savivaldybės finansavimas sudaro iki 80 procentų tinkamų finansuoti išlaidų. Skiriama Savivaldybės finansavimo suma negali viršyti Aprašo 7 punkte antrajai priemonei nustatytos didžiausios sumos.
32. Finansavimas gali būti skiriamas apsauginei plėvelei, nuleidžiamoms ar sulankstomoms apsauginėms žaliuzėms, skydams ir kitoms lygiavertėms priemonėms, jeigu jų techninės savybės ir tinkamumas pagrindžiami produkto eksploatacinių savybių deklaracija, sertifikatu ar techniniu aprašymu, patvirtinančiu atitiktį standartams ISO 16933, EN 13123, EN 13124, GSA arba jiems lygiaverčiams reikalavimams.
33. Langų keitimo, fasado atnaujinimo, dekoratyvinių plėvelių, patalpų kosmetinio remonto ir kitų bendrojo pastato pagerinimo darbų išlaidos nefinansuojamos, išskyrus darbų dalį, kuri techniškai būtina finansuojamai langų apsaugos priemonei sumontuoti.
34. Jeigu tęstinumo laikotarpiu langai, kuriuose įrengtos finansuotos apsaugos priemonės, keičiami ar remontuojami, pareiškėjas savo lėšomis privalo atkurti ne mažesnės apsaugos lygio priemones ir apie tai raštu informuoti Savivaldybę per 10 darbo dienų nuo darbų užbaigimo.

V SKYRIUS
 TREČIOJI FINANSAVIMO PRIEMONĖ – PROJEKTINIO DOKUMENTO PARENGIMAS IR PASIRENGIMAS VIDAUS REIKALŲ MINISTERIJOS FINANSAVIMUI

35. Trečioji finansavimo priemonė skirta techniniam projektui ar kitam teisės aktų nustatytam projektiniam dokumentui parengti, kad objektas galėtų dalyvauti VRM administruojamoje priedangų infrastruktūros plėtros finansavimo programoje.
36. Techninio projekto ar kito projektinio dokumento parengimo išlaidoms Savivaldybės biudžetinei įstaigai skiriama tinkamų finansuoti išlaidų suma be privalomo nuosavo prisidėjimo, bet ne daugiau kaip Aprašo 7 punkte trečiajai priemonei nustatyta didžiausia suma. O Kitiems pareiškėjams – iki 100 procentų tinkamų finansuoti išlaidų, jeigu:
36.1. projektavimo užduotis atitinka paraiškos teikimo metu galiojančias VRM finansavimo programos veiklas ir techninius reikalavimus;
36.2. pagal numatomus projektinius sprendinius objektas galės atitikti VRM finansavimo sąlygose nustatytus priedangos talpos, apsaugos, inžinerinių sistemų ir gyventojų slėpimo trukmės kriterijus;
36.3. projektavimo darbai nėra skirti pastato bendrajam remontui, rekonstravimui ar estetiniam pagerinimui;
36.4. pareiškėjas įsipareigoja, parengęs projektinį dokumentą, pirmam tinkamam VRM kvietimui pateikti paraišką, kurioje panaudojamas Savivaldybės lėšomis parengtas projektinis dokumentas. Ši pareiga taikoma tik tada, kai pagal paskelbto kvietimo sąlygas objektas ir parengtas projektinis dokumentas gali būti finansuojami.
37. Aprašo 36.4 papunktyje nustatyta pareiga netaikoma, jeigu VRM kvietimas nepaskelbiamas, iš esmės pakeičiamos jo finansavimo sąlygos arba objektas nebegali dalyvauti programoje dėl nuo pareiškėjo nepriklausančių aplinkybių. Tokios aplinkybės Savivaldybei turi būti pagrįstos raštu.
38. Kartu su techninio projekto ar kito projektinio dokumento parengimu gali būti finansuojami papildomi darbai, kurie nėra tinkami finansuoti pagal VRM priemonę, tačiau yra tiesiogiai būtini projektiniams sprendiniams įgyvendinti arba objektui parengti dalyvauti VRM finansavimo priemonėje.
39. Papildomais darbais gali būti laikomi inžinerinių tinklų perkėlimo, elektros įvado ar elektros instaliacijos pritaikymo, patekimo maršruto pertvarkymo, esamų konstrukcijų išardymo ir atkūrimo, durų angų pritaikymo bei kiti technologiškai būtini darbai.
40. Bendrojo pastato remonto, apdailos, baldų, įprastinės priežiūros, fasado atnaujinimo ir kitų su projektinių sprendinių įgyvendinimu tiesiogiai nesusiję darbai papildomais darbais nelaikomi ir jiems patirtos išlaidos nefinansuojamos.
41. Papildomų darbų išlaidoms Savivaldybės biudžetinei įstaigai skiriama tinkamų finansuoti išlaidų suma be privalomo nuosavo prisidėjimo, neviršijant Aprašo 7 punkte nustatytos bendros vienam objektui skiriamos maksimalios sumos. Kitiems pareiškėjams šių darbų finansavimo intensyvumas sudaro iki 80 procentų tinkamų finansuoti išlaidų. Šis finansavimas skiriamas tik tais atvejais, kai jis neprieštarauja konkrečios VRM finansavimo programos sąlygoms ir nepažeidžia dvigubo finansavimo draudimo.
42. VRM lėšomis finansuojamos veiklos, papildomi darbai, pareiškėjo lėšomis finansuojamos išlaidos ir kitų finansavimo šaltinių lėšomis finansuojamos išlaidos paraiškoje, projektavimo užduotyje ir sąmatoje nurodomos atskiromis išlaidų eilutėmis.
43. Projektinio dokumento tinkamumas tikrinamas dviem etapais:
43.1. prieš skiriant finansavimą įvertinama projektavimo užduoties ir planuojamų sprendinių atitiktis paskutinio iki paraiškos pateikimo dienos paskelbto Vidaus reikalų ministerijos administruojamos priedangų infrastruktūros finansavimo priemonės kvietimo finansuojamoms veikloms, techniniams reikalavimams ir finansavimo sąlygoms;
43.2. užbaigus projektavimo darbus įvertinama parengto projektinio dokumento galutinė atitiktis paraiškoje ir finansavimo sutartyje nustatytiems reikalavimams.
44. Nustačius parengto projektinio dokumento trūkumų, finansavimo gavėjui suteikiamas 10 darbo dienų terminas trūkumams pašalinti arba jų pašalinimo grafikui su Savivaldybe suderinti.
45. Jeigu per nustatytą terminą trūkumai nepašalinami ir projektinis dokumentas neatitinka finansavimo sutartyje nustatytų reikalavimų, jo rengimo išlaidos pripažįstamos netinkamomis finansuoti, o išmokėtos lėšos grąžinamos finansavimo sutartyje nustatyta tvarka.

VI SKYRIUS
 KVIETIMAS IR PARAIŠKŲ TEIKIMAS

46. Kvietimo teikti paraiškas tekstas tvirtinamas Savivaldybės administracijos direktoriaus įsakymu, kuris skelbiamas Savivaldybės administracijos Savivaldybės interneto svetainėje. Paraiška teikiama kvietime nurodytu būdu ir adresu. 
47. Kvietime nurodoma:
47.1. kvietimo pavadinimas;
47.2. kvietimui skirta Savivaldybės biudžeto lėšų suma;
47.3. tinkami pareiškėjai ir objektai;
47.4. finansuojamos priemonės, didžiausios skiriamos sumos ir finansavimo intensyvumai pagal pareiškėjų grupes;
47.5. paraiškų pateikimo terminas, kuris negali būti trumpesnis kaip 20 darbo dienų, ir būdas;
47.6. privalomi dokumentai ir techniniai reikalavimai;
47.7.  informacija apie asmens duomenų tvarkymą Savivaldybėje, su kuria pareiškėjas turi susipažinti ir supažindinti savo darbuotojus ir (ar) kitus asmenis (duomenų subjektus), kurių duomenis jis teiks Savivaldybei paraiškoje ir kituose su kvietimu susijusiuose dokumentuose;
47.8. projektų įgyvendinimo terminai;
47.9. kvietimui taikomos finansavimo išmokėjimo sąlygos;
47.10. asmens (-ų), atsakingo (-ų) už kvietimo administravimą vardas, pavardė ir kontaktai.
48. Paraišką su priedais turi teisę teikti jungtinės veiklos sutartimi įgaliotas fizinis ar juridinis asmuo, pareiškėjo vadovas arba jo įgaliotas asmuo.
49. Paraiškoje pateikiami:
49.1. gerinamų patalpų planas, kuriame pažymėtos Savivaldybės lėšomis planuojamos įgyvendinti priemonės ir darbų apimtys;
49.2. nekilnojamojo turto registro išrašas;
49.4. atskira kiekvienos priemonės sąmata;
49.5. įgyvendinimo grafikas;
49.6. informacija apie kitus finansavimo šaltinius, iš kurių finansuojamos ar planuojamos finansuoti paraiškoje nurodytose patalpose įgyvendinamos priemonės;
49.7. kai pagal šį Aprašą būtina pagrįsti teisę valdyti objektą ar atlikti darbus, pateikiami tai patvirtinantys dokumentai;
49.8. kai pareiškėjas yra valstybės įstaiga arba kitas pareiškėjas, kuriam taikomas nuosavo prisidėjimo reikalavimas, – kompetentingo organo sprendimas ar kitas dokumentas, patvirtinantis prisidėjimo sumą ir finansavimo šaltinį;
49.9. jeigu paraišką teikia įgaliotas asmuo, prie paraiškos turi būti pridėtas nustatyta tvarka patvirtintas pareiškėjo vadovo įgaliojimas teikti paraišką.
50. Prašant finansuoti pagal pirmąją finansavimo priemonę, papildomai pateikiama:
50.1. atvėrimo planas;
50.2. patekimo sprendinio techninis aprašymas;
50.3. pagrindinio ir atsarginio patekimo būdų aprašymas;
50.4. patekimo maršruto schema;
50.6. planuojamų priemonių techniniai duomenys.
51. Prašant finansuoti pagal antrąją finansavimo priemonę, papildomai pateikiama:
51.1. langų apsaugos poreikio pagrindimas, kuriame nurodomos patalpos ir langai, kuriuose planuojama įrengti apsaugos priemones;
51.2. patalpų planas arba schema, kurioje pažymėti apsauginiai langai ir, kai taikoma, patekimo į priedangą maršrutas;
51.3. siūlomų priemonių atitiktį Aprašo 32 punktui patvirtinantys dokumentai.
52. Prašant finansuoti pagal trečiąją finansavimo priemonę, papildomai pateikiama:
52.1. projektavimo užduotis, kurioje pagrindžiama jos atitiktis VRM finansavimo priemonės finansuojamoms veikloms, techniniams reikalavimams ir priedangos infrastruktūros įrengimo ar pritaikymo sąlygoms;
52.2. numatomų projektinių sprendinių aprašymas, kuriame nurodoma, kaip sprendiniai leis objektui atitikti priedangos talpos, apsaugos, inžinerinių sistemų, patekimo ir gyventojų slėpimo trukmės reikalavimus;
52.3. pradiniai tyrimai, papildomų darbų pagrindimas ir kiti projekto įgyvendinimui reikalingi duomenys;
52.4. objekto prioritetinės reikšmės Savivaldybės priedangų tinklui pagrindimas, nurodant priedangų trūkumą teritorijoje, numatomą talpą, aptarnaujamų gyventojų ar paslaugų gavėjų skaičių ir pažeidžiamų asmenų apsaugą;
52.5. pareiškėjo pasirengimo įgyvendinti projektą ir tęsti jo finansavimą pagal VRM priemonę pagrindimas, įskaitant sprendimą teikti paraišką VRM finansavimui, įsipareigojimą parengtą projektinį dokumentą panaudoti pagal tinkamą VRM kvietimą ir finansavimo šaltinių planą. 
53. Savivaldybės biudžetinės įstaigos paraiškoje nurodoma prašoma konkreti Savivaldybės finansavimo suma, neviršijanti Aprašo 7 punkte nustatytos didžiausios sumos; nuosavo prisidėjimo suma ar jos apmokėjimą patvirtinantys dokumentai nereikalaujami. 
54. Išlaidų pagrįstumas patvirtinamas ne mažiau kaip dviem palyginamais komerciniais pasiūlymais, viešojo pirkimo dokumentais, darbų sąmata arba kitu objektyviu rinkos kainos nustatymo dokumentu. Jeigu dviejų pasiūlymų gauti objektyviai neįmanoma, pareiškėjas pateikia motyvuotą paaiškinimą.
55. Nustačius paraiškos ar jos priedų trūkumų, pareiškėjui nustatomas 10 darbo dienų terminas jiems pašalinti. Šalinant trūkumus negali būti keičiama projekto esmė, nepagrįstai didinama prašoma finansavimo suma ar įtraukiamos naujos, pirminėje paraiškoje nenurodytos veiklos.
56. Paraiška nevertinama, jeigu ji pateikta pasibaigus kvietime nustatytam terminui, ją pateikė netinkamas pareiškėjas arba per nustatytą terminą nepašalinti esminiai paraiškos trūkumai. 
57. Esminiais paraiškos trūkumais laikoma, kai:
57.1. pareiškėjas neatitinka Apraše nustatytų reikalavimų pareiškėjams;
57.2. objektas neatitinka Apraše nustatytų tinkamumo sąlygų arba nėra įtrauktas į priedangų sąrašą, kai toks reikalavimas taikomas;
57.3. nepateikti nuosavybės, valdymo, įgaliojimo, savininkų pritarimo ar kiti teisę įgyvendinti projektą patvirtinantys dokumentai;
57.4. nepateikta informacija ar dokumentai, būtini projekto, išlaidų ar veiklų tinkamumui finansuoti nustatyti;
57.5. nustatoma, kad paraiškoje pateikta tikrovės neatitinkanti arba klaidinanti informacija;
57.6. nustatomas dvigubas tų pačių išlaidų finansavimas arba nuslėpta informacija apie kitus finansavimo šaltinius;
57.7. projekto veiklos ar išlaidos neatitinka nė vienos iš Apraše nustatytų finansavimo priemonių.

VII SKYRIUS
 PARAIŠKŲ VERTINIMAS IR SPRENDIMŲ PRIĖMIMAS

58. Paraiškų vertinimas atliekamas šiais etapais:
58.1. dokumentacijos atitikties vertinimas, kurio metu tikrinama, ar paraiška pateikta per nustatytą terminą, pasirašyta tinkamo asmens, pateikti visi Apraše nustatyti dokumentai priedai ir, kai taikoma, įgaliojimai. Nustačius neatitikimų, paraiška laikoma neatitinkančia administracinės atitikties reikalavimų;
58.2. pareiškėjo grupės, objekto, veiklų, išlaidų ir taikomo finansavimo modelio tinkamumo vertinimas, kurio metu nustatoma, ar pareiškėjas, objektas, planuojamos veiklos, išlaidos ir pasirinktas finansavimo modelis atitinka šiame Apraše nustatytus reikalavimus. Vertinant išlaidų tinkamumą taip pat tikrinama, ar planuojamos finansuoti išlaidos priskiriamos tinkamoms finansuoti išlaidoms, ar PVM apskaičiuotas ir įvertintas tinkamai, taip pat ar nėra dvigubo finansavimo rizikos;
58.3. techninis ir prioritetinis vertinimas balais, kuris atliekamas tik toms paraiškoms, kurios atitinka visus privalomus reikalavimus. Vertinimo metu tikrinama, ar yra įvykdyti atitinkamai finansavimo priemonei Aprašo III–V skyriuose nustatyti minimalūs techniniai reikalavimai, o paraiškos vertinamos  pagal Aprašo 1 priede nustatytus kriterijus, atsižvelgiant į paraiškai taikomą finansavimo priemonę;
58.4. rekomenduojamos finansavimo sumos nustatymas, kurio metu vertinamas planuojamų išlaidų pagrįstumas, tikrinama, ar pateikti ne mažiau kaip du palyginami pasiūlymai, viešojo pirkimo dokumentai, sąmatos arba motyvuotas paaiškinimas, kodėl dviejų pasiūlymų gauti neįmanoma. Atsižvelgiant į paraiškos metu surinktų balų skaičių, kvietimui skirtas lėšas ir šiame Apraše nustatytus prioritetus, sudaromas siūlomų finansuoti paraiškų sąrašas ir nustatoma rekomenduojama finansavimo suma.
59. Privalomų sąlygų kontrolinis sąrašas taikomas dokumentacijos atitikties bei tinkamumo vertinimo etapų metu. Kiekvienas reikalavimas vertinamas pažymint „atitinka“, „neatitinka“ arba „netaikoma“. Balinis vertinimas atliekamas tik toms paraiškoms, kurių visi taikomi privalomi reikalavimai įvertinti kaip „atitinka“.
60. Komisiją sudaroma iš ne mažiau kaip 5 narių, turinčių kompetencijos civilinės saugos, finansų, turto valdymo ar infrastruktūros, teisės ir statybos srityse. Prireikus Komisija gali pasitelkti ekspertus, neturinčius balsavimo teisės.
61. Komisijos narys privalo nusišalinti nuo paraiškos vertinimo, jeigu jo dalyvavimas galėtų sukelti interesų konfliktą. Komisijos posėdis teisėtas, kai jame dalyvauja daugiau kaip pusė Komisijos narių.
62. Kiekvienos paraiškos atitiktis vienai iš trijų finansavimo priemonių vertinama atskirai. Neatitikimas vienai finansavimo priemonei savaime nėra pagrindas atmesti paraišką pagal kitą finansavimo priemonę.
63. Pareiškėjas apie atmetamą paraišką dėl neatitikties informuojamas paraiškoje nurodytu el. paštu ne vėliau kaip per 5 darbo dienas nuo paraiškų administracinio įvertinimo.
64. Paraiškų turinio vertinimą balų skalėje nuo 0 iki 100 balų atlieka komisija pagal vertinimo kriterijus ir jų balus, nurodytus Tvarkos aprašo 1 priede. 
65. Savivaldybės biudžetinės įstaigos finansinis prisidėjimas nevertinamas, skiriama iš anksto maksimalus šiam kriterijui skirtas balų skaičius.
66. Finansavimas gali būti skiriamas paraiškai, pagal kiekvieną priemonę atskirai surinkusiai ne mažiau kaip 60 balų ir atitinkančiai visas privalomas sąlygas.
67. Paraiškos vertinamos ir reitinguojamos atskirai pagal kiekvieną finansavimo priemonę. Kiekvienos finansavimo priemonės paraiškos išdėstomos mažėjančia surinktų balų tvarka. Kai kvietimui skirtų lėšų nepakanka visoms tinkamoms paraiškoms finansuoti, finansavimas skiriamas laikantis šio prioriteto:
67.1. automatinio arba nuotolinio patekimo sprendimas;
67.2. kitiems patekimo į priedangą mechanizmams;
67.3. langų apsaugos priemonės;
67.4. techninių projektų ir papildomų darbų finansavimas. 
68. Vienodą balų skaičių surinkusios paraiškos išdėstomos pagal šiuos papildomus kriterijus:
68.1. didesnis numatomas priedangos naudotojų arba papildomai prieinamų vietų skaičius;
68.2. mažesnė Savivaldybės finansavimo suma vienai priedangos vietai;
68.3. ankstesnis tinkamai užpildytos paraiškos pateikimo laikas.
69. Komisija protokoliniu sprendimu teikia motyvuotą siūlymą dėl finansavimo skyrimo, neskyrimo, finansavimo sumos sumažinimo arba paraiškos įtraukimo į rezervinį sąrašą. Į rezervinį sąrašą įtraukiamos paraiškos, kurios atitinka nustatytus reikalavimus ir yra įvertintos teigiamai, tačiau joms finansuoti nepakanka einamiesiems metams skirtų lėšų. Gavus papildomą finansavimą, pirmiausia svarstomas finansavimo skyrimas rezerviniame sąraše esančioms paraiškoms pagal jų eilę ir (ar) surinktą vertinimo balų skaičių.
70. Galutinį sprendimą dėl finansavimo skyrimo priima Savivaldybės administracijos direktorius arba jo įgaliotas asmuo, atsižvelgdamas į Komisijos siūlymą ir kvietimui skirtus Savivaldybės biudžeto asignavimus.
71. Paraiškos įvertinamos ir sprendimas dėl finansavimo priimamas ne vėliau kaip per 30 darbo dienų nuo paraiškų pateikimo termino pabaigos. Dėl didelio paraiškų skaičiaus ar papildomos ekspertizės poreikio šis terminas gali būti pratęstas ne ilgiau kaip 10 darbo dienų. Informacija apie termino pratęsimą skelbiama Vilniaus miesto savivaldybės interneto svetainėje prie kvietimo teikti paraiškas ir (ar) kitu būdu informuojami pareiškėjai. Apie priimtą sprendimą pareiškėjai informuojami per 10 darbo dienų nuo sprendimo priėmimo dienos. Informacija apie priimtus sprendimus taip pat skelbiama Vilniaus miesto savivaldybės interneto svetainėje, laikantis teisės aktų, reglamentuojančių asmens duomenų apsaugą, reikalavimų.

VIII SKYRIUS
 FINANSAVIMO SUTARTIS IR PROJEKTO ĮGYVENDINIMAS

72. Finansavimas skiriamas pasirašius finansavimo sutartį, kurioje nurodoma:
72.1. finansuojamas objektas ir finansavimo priemonė;
72.2. tinkamos finansuoti išlaidos;
72.3. taikomas finansavimo modelis;
72.4. pareiškėjo finansinis įsipareigojimas, kai pagal Aprašą taikomas nuosavo prisidėjimo reikalavimas;
72.5. darbų pradžios ir pabaigos terminai;
72.6. mokėjimo, atsiskaitymo ir patikrinimo sąlygos;
72.7. finansuotų priemonių tęstinumo pareigos;
72.8. finansavimo mažinimo, neišmokėjimo ir grąžinimo pagrindai;
72.9. Savivaldybės teisė atlikti planinius ir neplaninius patikrinimus.
73. Projekto veiklos, techniniai sprendiniai, sąmata, finansavimo šaltiniai ir įgyvendinimo terminas gali būti keičiami tik gavus išankstinį rašytinį Savivaldybės administracijos direktoriaus ar jo įgalioto asmens pritarimą.
74. Savivaldybės biudžetinei įstaigai galutinė išmokama suma negali viršyti faktiškai patirtų ir tinkamomis finansuoti pripažintų išlaidų bei Sutartyje nustatytos didžiausios sumos. Kitiems pareiškėjams, sutaupius lėšų, Savivaldybės finansavimo suma mažinama proporcingai taikomam finansavimo intensyvumui. Projekto pabrangimo ar didžiausią skirtą sumą viršijanti dalis Savivaldybės lėšomis nefinansuojama. 
75. Pareiškėjas prekes, paslaugas ir darbus įsigyja laikydamasis viešųjų pirkimų, interesų konfliktų prevencijos, skaidrumo ir racionalaus lėšų naudojimo reikalavimų.


IX SKYRIUS
 LĖŠŲ IŠMOKĖJIMAS IR ATSISKAITYMAS

76. Finansavimas gali būti išmokamas kompensavimo arba tiesioginio apmokėjimo būdu. Tiesioginio apmokėjimo atveju Savivaldybė finansavimo sutartyje nustatytą tinkamų išlaidų dalį apmoka tiesiogiai prekių tiekėjui, paslaugų teikėjui ar rangovui. Savivaldybės biudžetinei įstaigai nuosavo prisidėjimo apmokėjimą patvirtinantys dokumentai nereikalaujami. Valstybės įstaiga ir kitas pareiškėjas, kuriam taikomas nuosavo prisidėjimo reikalavimas, prieš tiesioginį apmokėjimą pateikia dokumentus, patvirtinančius, kad jo nuosavo prisidėjimo dalis apmokėta.
77. Finansavimo gavėjas iki finansavimo sutartyje nustatyto termino atsiskaito Vilniaus miesto savivaldybės administracijos direktoriui arba jo įgaliotam asmeniui už projekto įgyvendinimą, pateikdamas sąskaitas faktūras, jo atliktus mokėjimus patvirtinančius dokumentus, pirkimo dokumentus, darbų priėmimo aktus, įrangos perdavimo dokumentus, nuotraukas prieš darbų įgyvendinimą ir juos užbaigus bei kitus finansavimo sutartyje nustatytus dokumentus.
78. Pagal pirmąją finansavimo priemonę papildomai pateikiama:
78.1. patekimo sprendinio bandymo protokolas;
78.2. galutinis atvėrimo planas;
78.3. patekimo maršruto ir įrengtos įrangos nuotraukos;
78.4. atsakingų asmenų paskyrimą patvirtinantis dokumentas;
78.5. įrangos techniniai ir garantiniai dokumentai.
79. Pagal antrąją finansavimo priemonę papildomai pateikiama:
79.1. sumontuotų langų apsaugos priemonių eksploatacinių savybių deklaracija, sertifikatas ar techninis aprašymas;
79.2. montavimo darbų priėmimo aktas, kuriame nurodomos patalpos ir apsaugotų langų plotas;
79.3. įrangos ar medžiagų garantiniai dokumentai.
80. Pagal trečiąją finansavimo priemonę papildomai pateikiamas užbaigtas techninis projektas ar kitas projektinis dokumentas, jo priėmimo dokumentai ir atitiktį finansavimo sutarties bei VRM finansavimo sąlygoms pagrindžiantys dokumentai.
81. Atlikti darbai fiksuojami nuotraukomis prieš darbų pradžią ir juos užbaigus. Nuotraukose turi matytis įrengta įranga, apsaugotos konstrukcijos ir patekimo maršruto būklė.
82. Prieš išmokant galutinę finansavimo sumą pagal pirmąją ir antrąją finansavimo priemones Savivaldybės administracija turi teisę atlikti objekto patikrinimą vietoje ir įsitikinti, kad darbai atlikti, įranga veikia, patekimo sprendinys praktiškai išbandytas, o finansuotos priemonės atitinka paraišką ir finansavimo sutartį.

X SKYRIUS
 KONTROLĖ, TĘSTINUMAS IR LĖŠŲ GRĄŽINIMAS

83. Finansavimo gavėjas savo lėšomis privalo užtikrinti finansuoto patekimo sprendinio ir langų apsaugos priemonių veikimą, priežiūrą bei naudojimą pagal paskirtį ne trumpiau kaip 5 metus nuo galutinio darbų priėmimo akto pasirašymo dienos (toliau – tęstinumo laikotarpis).
84. Tęstinumo laikotarpiu finansavimo gavėjas privalo:
84.1. naudoti finansuotą įrangą ir priemones pagal paskirtį;
84.2. savo lėšomis užtikrinti jų techninę priežiūrą ir tęstinių paslaugų apmokėjimą;
84.3. neperleisti, neišmontuoti ir nekeisti finansuotos įrangos be išankstinio Savivaldybės administracijos sutikimo;
84.4. atnaujinti atsakingų asmenų kontaktinius duomenis ne vėliau kaip per 3 darbo dienas nuo jų pasikeitimo;
84.5. nedelsdamas, bet ne vėliau kaip per vieną darbo dieną informuoti Savivaldybės administraciją apie gedimą, dėl kurio neužtikrinamas patekimas į priedangą;
84.6. pasikeitus objekto savininkui, valdytojui ar administratoriui, ne vėliau kaip per 10 darbo dienų informuoti Savivaldybę ir užtikrinti, kad naujasis valdytojas perimtų finansavimo sutartyje nustatytas tęstinumo pareigas.
85. Pagrindinio ir atsarginio patekimo sprendinių veikimas praktiškai tikrinamas ne rečiau kaip kartą per pusmetį, taip pat po kiekvieno gedimo, remonto, programinės įrangos atnaujinimo ar atsakingų asmenų pasikeitimo. Patikrinimo rezultatai įforminami bandymo protokolu.
86. Savivaldybės administracijos įgalioti darbuotojai turi teisę finansavimo sutarties galiojimo ir tęstinumo laikotarpiu atlikti planinius ir neplaninius patekimo į priedangą patikrinimus darbo ir nedarbo valandomis.
87. Patikrinimo metu tikrinamas patekimo sprendinio veikimas pagal patvirtintą atvėrimo planą, pagrindinio ir atsarginio patekimo būdų tinkamumas, atsakingų asmenų pasiekiamumas ir patekimo maršruto būklė. Patikrinimo metu negali būti nepagrįstai patenkama į su priedangos funkcija nesusijusias technines patalpas.
88. Patikrinimo rezultatai įforminami patikrinimo aktu, kurio kopija pateikiama finansavimo gavėjui. Finansavimo gavėjas privalo sudaryti sąlygas patikrinimui atlikti ir pateikti prašomus su finansuotu projektu susijusius dokumentus.
89. Nustačius trūkumų, finansavimo gavėjui nustatomas ne ilgesnis kaip 10 darbo dienų terminas jiems pašalinti. Jeigu dėl techninio darbų pobūdžio šio termino nepakanka, su Savivaldybės administracija suderinamas trūkumų šalinimo grafikas. Nepašalinus trūkumų per nustatytą terminą ar suderintame grafike nurodytu laiku, taikomos Aprašo 90-92 punktų nuostatos.
90. Finansavimas grąžinamas proporcingai nustatyto pažeidimo pobūdžiui ir finansinei vertei, kai:
90.1. nustatomos netinkamos finansuoti išlaidos;
90.2. darbai atlikti mažesne apimtimi, nei numatyta;
90.3. finansuotas sprendinys neatitinka techninių ar funkcinių reikalavimų;
90.4. nesilaikoma finansuotų priemonių tęstinumo pareigų.
91. Visas skirtas finansavimas gali būti neišmokamas arba grąžinamas, jeigu nustatoma, kad finansavimo gavėjas pateikė žinomai neteisingą informaciją, nuslėpė kitą finansavimo šaltinį, tos pačios išlaidos buvo apmokėtos daugiau kaip vieną kartą, finansuotas sprendinys neįdiegtas ar neįrengtas arba lėšos panaudotos ne pagal paskirtį.
92. Finansavimo grąžinimas ir išieškojimas vykdomas Lietuvos Respublikos teisės aktų nustatyta tvarka.
93. Su projektu ir finansavimu susiję dokumentai saugomi ne trumpiau kaip 5 metus nuo projekto užbaigimo dienos, o kai taikomi valstybės pagalbos, Europos Sąjungos finansavimo ar kiti ilgesni dokumentų saugojimo terminai – atitinkamuose teisės aktuose nustatytą laikotarpį.



XI SKYRIUS
BAIGIAMOSIOS NUOSTATOS

94. Aprašo įgyvendinimą koordinuoja Savivaldybės administracijos Civilinės saugos skyrius kartu su kitais pagal kompetenciją atsakingais Savivaldybės administracijos padaliniais.
95. Savivaldybės administracijos direktorius arba jo įgaliotas asmuo tvirtina:
95.1. paraiškos formą;
95.2. atvėrimo plano formą;
95.3. patekimo sprendinio bandymo protokolo formą, jeigu toks buvo reikalaujamas;
95.4. atsiskaitymo dokumentų formas;
95.5. paraiškų vertinimo metodiką.
96. Aprašo įgyvendinimo metu surinkta informacija naudojama Savivaldybės priedangų tinklui planuoti, biudžeto asignavimų poreikiui nustatyti, priedangų žemėlapiui ir duomenims atnaujinti bei paraiškoms VRM administruojamoms finansavimo priemonėms rengti.
97. Atvėrimo planuose esantys asmens duomenys, kontaktinė informacija, prieigos kodai, techninių sistemų duomenys ir kita saugumo požiūriu jautri informacija neviešinama ir tvarkoma tik tiek, kiek būtina Aprašui įgyvendinti, finansuotų priemonių veikimui užtikrinti ir kontrolei atlikti.
98. Pareiškėjas ar finansavimo gavėjas, nesutinkantis su Savivaldybės sprendimu, turi teisę pateikti motyvuotą skundą Savivaldybės administracijai. Skundų nagrinėjimo tvarka ir terminai nustatomi Lietuvos Respublikos viešojo administravimo įstatyme ir kituose teisės aktuose. Neišsprendus ginčo ikiteismine tvarka, Savivaldybės sprendimai gali būti skundžiami Lietuvos Respublikos teisės aktų nustatyta tvarka.
99. Apraše nereglamentuoti klausimai sprendžiami vadovaujantis Lietuvos Respublikos teisės aktais.
_________________________________


	
	
	Vilniaus miesto savivaldybėje esančių priedangų ir kitų objektų pritaikymo gyventojų apsaugai ir atvėrimo finansavimo iš Savivaldybės biudžeto lėšų tvarkos aprašo 

PARAIŠKŲ TINKAMUMO IR PRIORITETINIO VERTINIMO LENTELĖS

Privalomų sąlygų kontrolinis sąrašas
Kiekvienas reikalavimas žymimas „atitinka“, „neatitinka“ arba „netaikoma“. Balinis vertinimas atliekamas tik tada, kai visi taikomi privalomi reikalavimai įvertinti „atitinka“.

	Etapas
	Tikrinama
	Sprendimas

	Administracinės atitikties verinimas
	Paraiška pateikta laiku, pasirašyta tinkamo asmens, pateikti privalomi priedai ir įgaliojimai.
	Atitinka / neatitinka

	Pareiškėjo ir objekto tinkamumas
	Pareiškėjas ir objektas atitinka Aprašo II skyriaus bei konkrečios priemonės sąlygas.
	Atitinka / neatitinka

	Veiklų ir išlaidų tinkamumas
	Veiklos ir išlaidos patenka į finansuojamų veiklų sąrašą, PVM įvertintas tinkamai, nėra dvigubo finansavimo.
	Atitinka / neatitinka

	Techninis tinkamumas
	Įvykdyti visi atitinkamai priemonei Aprašo III–V skyriuose nustatyti minimalūs techniniai reikalavimai.
	Atitinka / neatitinka

	Išlaidų pagrindimas
	Pateikti ne mažiau kaip du palyginami pasiūlymai, viešojo pirkimo dokumentai, sąmata arba motyvuotas paaiškinimas, kodėl dviejų pasiūlymų gauti neįmanoma.
	Atitinka / neatitinka



1 lentelė. Pirmosios finansavimo priemonės vertinimas

	Kriterijus
	Balų skyrimo taisyklė
	Didžiausias balas

	Projekto parengtumas
	30 balų – yra techninis sprendinys, visi reikalingi sutikimai, darbų ir pirkimo grafikas; 20 – trūksta tik neesminių duomenų; 10 – dalis pasirengimo veiksmų dar neatlikta, tačiau pateiktas jų atlikimo grafikas; 0 – įgyvendinimo galimybė nepagrįsta.
	30

	Atvėrimo planas ir veiklos organizavimas
	25 balai – išsamiai nustatyti atsakingi asmenys ir pavadavimas, aktyvavimo, gedimų šalinimo, periodinių bandymų ir tęstinių išlaidų apmokėjimo tvarka; 15 – visi privalomi elementai yra, tačiau dalis jų aprašyta bendrai; 5 – planas formalus ir trūksta praktinio įgyvendinimo duomenų; 0 – planas neatitinka privalomų reikalavimų.
	25

	Išlaidų pagrįstumas
	25 balai – prašoma suma neviršija mažiausio palyginamo pasiūlymo ir pateikta detali sąmata; 15 – suma neviršija pasiūlymų aritmetinio vidurkio; 5 – suma vidurkį viršija, bet skirtumas objektyviai pagrįstas; 0 – kaina nepagrįsta.
	25

	Pareiškėjo finansinis prisidėjimas
	Vertinama pareiškėjo lėšomis dengiama tinkamų finansuoti išlaidų dalis. Balai skiriami pagal sprendinio tipą:
Automatinis arba nuotolinis patekimo sprendinys (privaloma dalis – 5 proc.): 5 proc. – 0 balų; 6–10 proc. – 5 balai; 11–15 proc. – 10 balų; 16–20 proc. – 15 balų; 21 proc. ir daugiau – 20 balų.
Kitas patekimo į priedangą mechanizmas (privaloma dalis – 60 proc.): 60 proc. – 0 balų; 61–65 proc. – 5 balai; 66–70 proc. – 10 balų; 71–75 proc. – 15 balų; 76 proc. ir daugiau – 20 balų.
Kai finansuojami abu sprendiniai, taikoma didesnės tinkamų finansuoti išlaidų sumos sprendinio skalė. Balai skiriami tik tada, kai prisidėjimas patvirtintas nurodant lėšų šaltinį; nepagrindus – 0 balų. Į prisidėjimą neįskaitoma išlaidų dalis, viršijanti Aprašo 7 punkte nustatytą sumą (5 000 arba 1 000 Eur). Savivaldybės biudžetinei įstaigai skiriama 20 balų (Aprašo 65 punktas).
	20



2 lentelė. Antrosios finansavimo priemonės vertinimas

	Kriterijus
	Balų skyrimo taisyklė
	Didžiausias balas

	Apsaugomų tinkamų langų ploto dalis
	100 proc. tinkamo langų ploto – 30 balų; 75–99,99 proc. – 20; 50–74,99 proc. – 10; mažiau kaip 50 proc. – 0. Plotas nustatomas pagal su paraiška pateiktus matavimus ir patalpų planą.
	30

	Techninio sprendinio dokumentavimas
	25 balai – pateiktas visos sistemos bandymo ar klasifikavimo dokumentas, montavimo schema, tvirtinimo sprendiniai ir suderinamumas su esamais langais; 15 – trūksta tik neesminių montavimo duomenų; 5 – pateiktas tik bendras produkto aprašymas; 0 – tinkamumas neįrodytas.
	25

	Projekto parengtumas
	20 balų – atlikti matavimai, gauti sutikimai ir pateiktas realus darbų bei pirkimo grafikas; 10 – trūksta vienos pasirengimo dalies; 0 – pasirengimas nepagrįstas.
	20

	Išlaidų pagrįstumas
	15 balų – prašoma suma neviršija mažiausio palyginamo pasiūlymo; 10 – neviršija pasiūlymų vidurkio; 5 – vidurkį viršija, bet skirtumas pagrįstas; 0 – kaina nepagrįsta.
	15

	Pareiškėjo finansinis prisidėjimas
	Vertinama pareiškėjo lėšomis dengiama tinkamų finansuoti išlaidų dalis, kai privaloma dalis – 20 proc.
Langų apsaugos priemonių įrengimas (privaloma dalis – 20 proc.): 20 proc. – 0 balų; 21–25 proc. – 2 balai; 26–30 proc. – 5 balai; 31–35 proc. – 8 balai; 36 proc. ir daugiau – 10 balų.
Balai skiriami tik tada, kai prisidėjimas patvirtintas nurodant lėšų šaltinį; nepagrindus – 0 balų. Į prisidėjimą neįskaitoma išlaidų dalis, viršijanti Aprašo 7 punkte nustatytą 15 200 Eur sumą. Savivaldybės biudžetinei įstaigai skiriama 10 balų (Aprašo 65 punktas).
	10





3 lentelė. Trečiosios finansavimo priemonės vertinimas

	Kriterijus
	Balų skyrimo taisyklė
	Didžiausias balas

	Projektavimo užduoties išsamumas
	30 balų – aiškiai apibrėžti visi projektavimo rezultatai, darbų ribos, aktualaus VRM kvietimo reikalavimai ir patikrinami rodikliai; 20 – reikia neesminių papildymų; 10 – trūksta reikšmingos, bet papildomos informacijos; 0 – užduotis neleidžia parengti tinkamo projekto.
	30

	Pradiniai tyrimai ir dokumentų parengimas
	25 balai – pateikti techninės būklės duomenys, planai, matavimai, inžinerinių sistemų ir leidimų poreikio įvertinimas bei sąmata; 15 – pateikta didžioji dalis duomenų; 5 – pateikti tik bendri duomenys; 0 – tyrimų ir pradinių duomenų nėra.
	25

	Išlaidų pagrįstumas
	20 balų – prašoma suma neviršija mažiausio palyginamo pasiūlymo; 12 – neviršija pasiūlymų vidurkio; 5 – vidurkį viršija, bet skirtumas pagrįstas; 0 – kaina nepagrįsta.
	20

	Pasirengimas tęsti projektą
	15 balų – kompetentingas organas priėmė sprendimą dalyvauti VRM priemonėje ir nurodė būsimo prisidėjimo sumą bei šaltinį; 8 – yra formalus įsipareigojimas, bet lėšų šaltinis dar nenurodytas; 3 – pateiktas tik bendras ketinimas; 0 – tęstinumas nepagrįstas.
	15

	Pareiškėjo finansinis prisidėjimas
	Vertinama pareiškėjo lėšomis dengiama tinkamų finansuoti išlaidų dalis. Balai skiriami pagal finansuojamą veiklą:
Techninio projekto ar kito projektinio dokumento parengimas (privaloma dalis netaikoma): prisidėjimo nenumatyta – 0 balų; 1–5 proc. – 2 balai; 6–10 proc. – 5 balai; 11–15 proc. – 8 balai; 16 proc. ir daugiau – 10 balų.
Papildomi darbai (privaloma dalis – 20 proc.): 20 proc. – 0 balų; 21–25 proc. – 2 balai; 26–30 proc. – 5 balai; 31–35 proc. – 8 balai; 36 proc. ir daugiau – 10 balų.
Kai finansuojamos abi veiklos, taikoma didesnės tinkamų finansuoti išlaidų sumos veiklos skalė. Balai skiriami tik tada, kai prisidėjimas patvirtintas nurodant lėšų šaltinį; nepagrindus – 0 balų. Į prisidėjimą neįskaitoma išlaidų dalis, viršijanti Aprašo 7 punkte nustatytas ribas (4 800 Eur arba neišnaudotą 20 000 Eur ribos dalį). Savivaldybės biudžetinei įstaigai skiriama 10 balų (Aprašo 65 punktas).
	10



__________________________________


Vilniaus miesto savivaldybėje esančių priedangų ir kitų objektų pritaikymo gyventojų apsaugai ir atvėrimo finansavimo iš Savivaldybės biudžeto lėšų tvarkos aprašo 
2 priedas
           

(Sutarties dėl Vilniaus miesto savivaldybėje esančių priedangų ir kitų objektų pritaikymo gyventojų apsaugai ir atvėrimo finansavimo iš Savivaldybės biudžeto lėšų forma)

SUTARTIS
DĖL VILNIAUS MIESTO SAVIVALDYBĖJE ESANČIŲ PRIEDANGŲ IR KITŲ OBJEKTŲ PRITAIKYMO GYVENTOJŲ APSAUGAI IR ATVĖRIMO FINANSAVIMO IŠ SAVIVALDYBĖS BIUDŽETO LĖŠŲ

20__ m. __________________ d. Nr. ____________
Vilnius

Vilniaus miesto savivaldybės administracija, juridinio asmens kodas 188710061, atstovaujama ______________________________________, veikiančio (-ios) pagal ______________________________________ (toliau – Savivaldybė), ir ______________________________________, juridinio / fizinio asmens kodas ____________________, atstovaujamas (-a) ______________________________________, veikiančio (-ios) pagal ______________________________________ (toliau – Finansavimo gavėjas), sudaro šią finansavimo sutartį (toliau – Sutartis).

I SKYRIUS
SUTARTIES DALYKAS IR FINANSAVIMAS

1. Sutartis sudaroma vadovaujantis Vilniaus miesto savivaldybėje esančių priedangų ir kitų objektų pritaikymo gyventojų apsaugai ir atvėrimo finansavimo iš Savivaldybės biudžeto lėšų tvarkos aprašu, patvirtintu Vilniaus miesto savivaldybės tarybos 20__ m. ____________ d. sprendimu Nr. ________ (toliau – Aprašas), ir Savivaldybės administracijos direktoriaus / jo įgalioto asmens 20__ m. ____________ d. įsakymu Nr. ________ dėl finansavimo skyrimo.
2. Sutarties objektas – projekto „______________________________________“ (toliau – Projektas) įgyvendinimas objekte, esančiame ______________________________________, unikalus Nr. ____________________, pagal šią (-ias) finansavimo priemonę (-es):
2.1. patekimo į priedangą užtikrinimas visą parą;
2.2. langų apsaugos priemonių įrengimas;
2.3. techninio projekto ar kito projektinio dokumento parengimas ir (ar) su pasirengimu Vidaus reikalų ministerijos finansavimo priemonei tiesiogiai susijusių papildomų darbų įgyvendinimas.
3. Finansavimo sąlygos nustatomos pagal Finansavimo gavėjo grupę. Jeigu Finansavimo gavėjas yra Savivaldybės įstaiga, jam skiriama konkreti __________ Eur Savivaldybės finansavimo suma be privalomo nuosavo prisidėjimo. Jeigu Finansavimo gavėjas nėra Savivaldybės įstaiga, bendra tinkamų finansuoti Projekto išlaidų suma yra __________ Eur su PVM / be PVM, taikomas iki ____ proc. finansavimo intensyvumas, o didžiausia pagal Sutartį skiriama Savivaldybės finansavimo suma – __________ Eur (______________________________________ eurų).
4. Finansavimo gavėjo nuosavas finansinis prisidėjimas: 
4.1. ☐ netaikomas, nes Finansavimo gavėjas yra Savivaldybės biudžetinė įstaiga;
4.2. ☐ ne mažiau kaip __________ Eur. Projekto pabrangimo ir didžiausią Sutartyje nustatytą Savivaldybės finansavimo sumą viršijančios išlaidos Savivaldybės lėšomis nefinansuojamos.
5. Ta pati išlaidų dalis negali būti apmokėta daugiau kaip vieną kartą, o bendras finansavimas iš visų šaltinių negali viršyti 100 procentų tinkamų finansuoti išlaidų.
6. Pridėtinės vertės mokestis finansuojamas tik tuo atveju, jeigu Finansavimo gavėjas pagal teisės aktus neturi teisės jo susigrąžinti, įskaityti ar kitaip kompensuoti.
7. Finansavimo priemonės, darbai, techniniai sprendiniai, tinkamos finansuoti išlaidos, finansavimo šaltiniai, įgyvendinimo grafikas ir mokėjimo būdas detalizuojami Sutarties 1 ir 2 prieduose, kurie yra neatskiriamos Sutarties dalys.

II SKYRIUS
PROJEKTO ĮGYVENDINIMAS

8. Finansavimo gavėjas privalo Projektą įgyvendinti ir atsiskaityti iki Sutarties 2 priede nustatytų terminų pabaigos.
9. Finansavimo gavėjas įsipareigoja Projektą įgyvendinti pagal paraišką, Aprašą, Sutartį, jos priedus ir taikomus teisės aktus, užtikrindamas racionalų, skaidrų ir ekonomišką lėšų naudojimą.
10. Projekto veiklos, techniniai sprendiniai, sąmata, finansavimo šaltiniai ir įgyvendinimo terminas gali būti keičiami tik gavus išankstinį rašytinį Savivaldybės pritarimą. Prašyme turi būti nurodytos pakeitimo priežastys ir pateikti jį pagrindžiantys dokumentai.
11. Finansavimo gavėjas prekes, paslaugas ir darbus įsigyja laikydamasis viešųjų pirkimų reikalavimų, jeigu jie jam taikomi, taip pat interesų konfliktų prevencijos, skaidrumo ir racionalaus lėšų naudojimo principų.
12. Finansavimo gavėjas atskirai apskaito Projekto išlaidas ir saugo išlaidas bei jų apmokėjimą pagrindžiančius dokumentus. VRM lėšomis, Savivaldybės lėšomis, Finansavimo gavėjo lėšomis, kai nuosavas prisidėjimas taikomas, ir kitų šaltinių lėšomis finansuojamos išlaidos turi būti aiškiai atskirtos.
13. Jeigu Finansavimo gavėjas yra Savivaldybės biudžetinė įstaiga, Sutarties finansavimo suma sumažinama iki faktiškai patirtų ir tinkamomis finansuoti pripažintų išlaidų sumos. Kitiems Finansavimo gavėjams, sutaupius lėšų, Savivaldybės finansavimo suma mažinama proporcingai taikomam finansavimo intensyvumui. Jau išmokėta nepanaudota lėšų dalis grąžinama į Savivaldybės nurodytą sąskaitą.

III SKYRIUS
SPECIALIOSIOS FINANSAVIMO PRIEMONIŲ SĄLYGOS

14. Kai finansuojamas automatinis arba nuotolinis patekimo sprendinys, Finansavimo gavėjas užtikrina, kad visos patekimo maršrute esančios rakinamos durys, vartai, pertvaros ir kitos kliūtys būtų atrakintos ar atvertos ne vėliau kaip per 5 minutes nuo perspėjimo ar nurodymo gavimo, būtų įdiegtas nuo pagrindinio sprendinio nepriklausantis atsarginis patekimo būdas ir, kai techniškai taikoma, registruojami aktyvavimo, atrakinimo bei gedimo įvykiai.
15. Tęstinės patekimo sprendinio išlaidos, įskaitant apsaugos, elektroninio ryšio, duomenų perdavimo, periodinių licencijų, abonementų, reagavimo ir techninės priežiūros išlaidas, Savivaldybės lėšomis nefinansuojamos ir jas apmoka Finansavimo gavėjas.
16. Kai finansuojamos langų apsaugos priemonės, jos turi atitikti paraiškoje ir Apraše nustatytus techninius reikalavimus. Langų keitimo, fasado atnaujinimo, dekoratyvinių plėvelių, kosmetinio remonto ir bendrojo pastato pagerinimo išlaidos nefinansuojamos, išskyrus techniškai būtiną darbų dalį finansuojamai priemonei sumontuoti.
17. Jeigu tęstinumo laikotarpiu keičiami ar remontuojami langai, kuriuose įrengtos finansuotos apsaugos priemonės, Finansavimo gavėjas savo lėšomis atkuria ne mažesnio apsaugos lygio priemones ir apie tai raštu informuoja Savivaldybę per 10 darbo dienų nuo darbų užbaigimo.
18. Kai finansuojamas techninis projektas ar kitas projektinis dokumentas, Finansavimo gavėjas įsipareigoja parengtą dokumentą panaudoti ir pateikti paraišką pagal pirmą tinkamą VRM administruojamos priedangų infrastruktūros finansavimo priemonės kvietimą, jeigu pagal paskelbto kvietimo sąlygas objektas ir parengtas dokumentas gali būti finansuojami.
19. Sutarties 18 punkte nustatyta pareiga netaikoma, jeigu VRM kvietimas nepaskelbiamas, iš esmės pakeičiamos jo finansavimo sąlygos arba objektas nebegali dalyvauti priemonėje dėl nuo Finansavimo gavėjo nepriklausančių ir Savivaldybei raštu pagrįstų aplinkybių.
20. Užbaigus projektavimo darbus, parengtas projektinis dokumentas turi atitikti paraiškoje ir Sutartyje nustatytus reikalavimus. Nustačius trūkumų, Finansavimo gavėjui suteikiamas 10 darbo dienų terminas jiems pašalinti arba trūkumų šalinimo grafikui su Savivaldybe suderinti.

IV SKYRIUS
LĖŠŲ IŠMOKĖJIMAS IR ATSISKAITYMAS

21. Finansavimas išmokamas Sutarties 2 priede pažymėtu būdu:
21.1. kompensavimo būdu, kai tinkama Savivaldybės finansuojama išlaidų dalis pervedama Finansavimo gavėjui, pateikus tinkamus išlaidų ir apmokėjimo dokumentus; arba
21.2. tiesioginio apmokėjimo būdu, kai Savivaldybė tinkamą finansuoti išlaidų dalį sumoka tiesiogiai prekių tiekėjui, paslaugų teikėjui ar rangovui. Savivaldybės biudžetinei įstaigai nuosavo prisidėjimo apmokėjimą patvirtinantys dokumentai nereikalaujami. Kitam Finansavimo gavėjui mokėjimas atliekamas pateikus sąskaitą ir dokumentus, patvirtinančius, kad jo nuosavo prisidėjimo dalis apmokėta.
22. Savivaldybė lėšas išmoka po pateiktų dokumentų patikrinimo ir, kai taikoma, patikrinimo vietoje, į Sutarties X skyriuje nurodytą sąskaitą arba tiesiogiai tiekėjui, paslaugų teikėjui ar rangovui.
23. Finansavimo gavėjas iki Sutarties 2 priede nurodyto termino pabaigos Savivaldybės administracijos direktoriui elektroniniu paštu savivaldybe@vilnius.lt  pateikia: sąskaitas faktūras, apmokėjimą patvirtinančius dokumentus, pirkimo dokumentus, darbų priėmimo aktus, įrangos perdavimo dokumentus, nuotraukas prieš darbų pradžią ir juos užbaigus bei kitus Sutartyje ar jos prieduose nustatytus dokumentus.
24. Pagal pirmąją finansavimo priemonę papildomai pateikiami patekimo sprendinio bandymo protokolas, galutinis atvėrimo planas, patekimo maršruto ir įrengtos įrangos nuotraukos, atsakingų asmenų paskyrimą patvirtinantis dokumentas bei įrangos techniniai ir garantiniai dokumentai.
25. Pagal antrąją finansavimo priemonę papildomai pateikiami sumontuotų langų apsaugos priemonių eksploatacinių savybių deklaracija, sertifikatas ar techninis aprašymas, montavimo darbų priėmimo aktas, kuriame nurodytos patalpos ir apsaugotų langų plotas, taip pat garantiniai dokumentai.
26. Pagal trečiąją finansavimo priemonę papildomai pateikiamas užbaigtas techninis projektas ar kitas projektinis dokumentas, jo priėmimo dokumentai ir atitiktį Sutarties bei taikomoms VRM finansavimo sąlygoms pagrindžiantys dokumentai.
27. Savivaldybė turi teisę prašyti papildomų dokumentų ar paaiškinimų, būtinų išlaidų tinkamumui, Projekto įgyvendinimui ar Sutarties laikymuisi įvertinti. Finansavimo gavėjas juos pateikia per Savivaldybės nustatytą protingą terminą.

V SKYRIUS
ŠALIŲ TEISĖS IR PAREIGOS

28. Savivaldybė turi teisę:
28.1. tikrinti Projekto įgyvendinimą, skirtų lėšų tikslinį naudojimą, apskaitos ir atsiskaitymo dokumentus;
28.2. Sutarties galiojimo ir tęstinumo laikotarpiu atlikti planinius ir neplaninius patikrinimus darbo ir nedarbo valandomis;
28.3. reikalauti pašalinti nustatytus trūkumus, sustabdyti ar sumažinti finansavimą, jo neišmokėti arba reikalauti grąžinti lėšas Sutartyje ir Apraše nustatytais atvejais;
28.4. tvarkyti Sutarties vykdymui ir kontrolei būtinus asmens duomenis teisės aktų nustatyta tvarka.
29. Finansavimo gavėjas įsipareigoja:
29.1. naudoti lėšas tik Sutartyje nustatytam tikslui ir tik tinkamoms finansuoti išlaidoms;
29.2. sudaryti Savivaldybės įgaliotiems darbuotojams sąlygas atlikti patikrinimus ir pateikti prašomus su Projektu susijusius dokumentus;
29.3. nedelsdamas raštu informuoti Savivaldybę apie aplinkybes, galinčias turėti įtakos Projekto įgyvendinimui, finansavimui ar tęstinumo pareigoms;
29.4. apie adreso, kontaktinių ir banko sąskaitos duomenų pasikeitimą informuoti ne vėliau kaip per 10 darbo dienų, o apie atsakingų už patekimo sprendinį asmenų kontaktų pasikeitimą – per 3 darbo dienas;
29.5. užtikrinti asmens duomenų, prieigos kodų, techninių sistemų duomenų ir kitos saugumo požiūriu jautrios informacijos apsaugą;
29.6. su Projektu ir finansavimu susijusius dokumentus saugoti ne trumpiau kaip 5 metus nuo Projekto užbaigimo dienos, o kai taikomas ilgesnis teisės aktuose nustatytas terminas – visą tokį laikotarpį.

VI SKYRIUS
KONTROLĖ IR TĘSTINUMAS

30. Finansavimo gavėjas savo lėšomis užtikrina finansuoto patekimo sprendinio ir langų apsaugos priemonių veikimą, priežiūrą bei naudojimą pagal paskirtį ne trumpiau kaip 5 metus nuo galutinio darbų priėmimo akto pasirašymo dienos (toliau – Tęstinumo laikotarpis).
31. Tęstinumo laikotarpiu Finansavimo gavėjas:
31.1. naudoja finansuotą įrangą ir priemones pagal paskirtį, savo lėšomis užtikrina jų techninę priežiūrą ir tęstinių paslaugų apmokėjimą;
31.2. be išankstinio rašytinio Savivaldybės sutikimo neperleidžia, neišmontuoja ir nekeičia finansuotos įrangos;
31.3. nedelsdamas, bet ne vėliau kaip per vieną darbo dieną, informuoja Savivaldybę apie gedimą, dėl kurio neužtikrinamas patekimas į priedangą;
31.4. pasikeitus objekto savininkui, valdytojui ar administratoriui, ne vėliau kaip per 10 darbo dienų informuoja Savivaldybę ir užtikrina, kad naujasis valdytojas perimtų Sutartyje nustatytas tęstinumo pareigas.
32. Pagrindinio ir atsarginio patekimo sprendinių veikimas praktiškai tikrinamas ne rečiau kaip kartą per pusmetį, taip pat po kiekvieno gedimo, remonto, programinės įrangos atnaujinimo ar atsakingų asmenų pasikeitimo. Patikrinimo rezultatai įforminami bandymo protokolu.
33. Patikrinimo rezultatai įforminami patikrinimo aktu, kurio kopija pateikiama Finansavimo gavėjui. Patikrinimo metu negali būti nepagrįstai patenkama į su priedangos funkcija nesusijusias technines patalpas.
34. Nustačius trūkumų, Finansavimo gavėjui nustatomas ne ilgesnis kaip 10 darbo dienų terminas jiems pašalinti. Jeigu dėl techninio darbų pobūdžio šio termino nepakanka, su Savivaldybe suderinamas trūkumų šalinimo grafikas.

VII SKYRIUS
FINANSAVIMO MAŽINIMAS, NEIŠMOKĖJIMAS IR GRĄŽINIMAS

35. Finansavimas mažinamas, neišmokamas arba grąžinamas proporcingai nustatyto pažeidimo pobūdžiui ir finansinei vertei, jeigu nustatomos netinkamos finansuoti išlaidos, darbai atlikti mažesne apimtimi, finansuotas sprendinys neatitinka techninių ar funkcinių reikalavimų arba nesilaikoma tęstinumo pareigų.
36. Visas skirtas finansavimas gali būti neišmokamas arba grąžinamas, jeigu Finansavimo gavėjas pateikė žinomai neteisingą informaciją, nuslėpė kitą finansavimo šaltinį, tos pačios išlaidos apmokėtos daugiau kaip vieną kartą, finansuotas sprendinys neįdiegtas ar neįrengtas arba lėšos panaudotos ne pagal paskirtį.
37. Finansavimo gavėjas Savivaldybės rašytiniame reikalavime nurodytą grąžintiną sumą perveda į nurodytą Savivaldybės sąskaitą per reikalavime nustatytą terminą. Finansavimo grąžinimas ir išieškojimas vykdomas Lietuvos Respublikos teisės aktų nustatyta tvarka.
38. Nepašalinus trūkumų per nustatytą terminą ar suderintame grafike nurodytu laiku, Savivaldybė turi teisę taikyti šio skyriaus nuostatas.

VIII SKYRIUS
 SUTARTIES GALIOJIMAS, KEITIMAS IR NUTRAUKIMAS

39. Sutartis įsigalioja jos pasirašymo dieną ir galioja iki visiško Šalių įsipareigojimų įvykdymo. Tęstinumo, kontrolės, dokumentų saugojimo ir lėšų grąžinimo nuostatos galioja jose nustatytais terminais ir po Projekto įgyvendinimo pabaigos.
40. Sutartis gali būti keičiama tik rašytiniu Šalių susitarimu, išskyrus Sutartyje ir teisės aktuose nustatytus vienašalius Savivaldybės sprendimus dėl finansavimo mažinimo, neišmokėjimo ar grąžinimo.
41. Sutartis gali būti nutraukta Šalių susitarimu, pasibaigus jos teisiniam pagrindui, vienai Šaliai iš esmės nevykdant įsipareigojimų arba kitais teisės aktuose nustatytais pagrindais.
42. Savivaldybė turi teisę vienašališkai nutraukti Sutartį, apie tai prieš 10 kalendorinių dienų raštu pranešusi Finansavimo gavėjui, jeigu jis nevykdo Sutarties, pateikė klaidingą ar klaidinančią informaciją, pažeidė teisės aktus, nesudaro sąlygų patikrinimui, neįgyvendina Projekto arba nepašalina nustatytų trūkumų.
43. Sutarties nutraukimas neatleidžia Finansavimo gavėjo nuo pareigos atsiskaityti už gautas lėšas ir grąžinti grąžintinas sumas.

IX SKYRIUS
 PRANEŠIMAI, GINČAI IR BAIGIAMOSIOS NUOSTATOS

44. Su Sutartimi susiję pranešimai siunčiami Šalių rekvizituose nurodytais elektroninio pašto ar buveinės adresais. Elektroniniu paštu išsiųstas pranešimas laikomas gautu kitą darbo dieną po jo išsiuntimo, jeigu siuntėjas negavo automatinio pranešimo apie nepristatymą.
45. Šalys nedelsdamos informuoja viena kitą apie rekvizitų ir kontaktinių duomenų pasikeitimą. Šalis, neįvykdžiusi šios pareigos, negali remtis tuo, kad negavo pranešimų, išsiųstų pagal kitai Šaliai paskutinius žinomus duomenis.
46. Finansavimo gavėjas neturi teisės perduoti savo teisių ir pareigų tretiesiems asmenims, išskyrus tęstinumo pareigų perėmimą pasikeitus objekto savininkui, valdytojui ar administratoriui Sutartyje nustatyta tvarka.
47. Šalys atleidžiamos nuo atsakomybės už įsipareigojimų nevykdymą dėl nenugalimos jėgos (force majeure) aplinkybių Lietuvos Respublikos teisės aktų nustatyta tvarka.
48. Jeigu kuri nors Šalis mano, kad atsirado nenugalimos jėgos (force majeure) aplinkybės, dėl kurių ji negali vykdyti savo įsipareigojimų, ji nedelsdama, ne vėliau kaip per 3 darbo dienas nuo tokių aplinkybių atsiradimo dienos, informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį Projekto įgyvendinimui.
49. Nesutarimai pirmiausia sprendžiami derybomis. Finansavimo gavėjas, nesutinkantis su Savivaldybės sprendimu, turi teisę pateikti motyvuotą skundą Savivaldybei. Neišsprendus ginčo ikiteismine tvarka, jis sprendžiamas Lietuvos Respublikos teisės aktų nustatyta tvarka.
50. Sutartyje neaptarti klausimai sprendžiami vadovaujantis Aprašu ir Lietuvos Respublikos teisės aktais.
51. Sutartis sudaroma elektroniniu būdu. Sutarties priedai yra neatskiriama Sutarties dalis.
52. Sutarties priedai:
52.1. 1 priedas „Projekto veiklų ir finansavimo sąmata“;
52.2. 2 priedas „Projekto įgyvendinimo, mokėjimo ir atsiskaitymo sąlygos“;
52.3. kiti Šalių suderinti dokumentai: ______________________________________.

X SKYRIUS
ŠALIŲ REKVIZITAI IR PARAŠAI

	SAVIVALDYBĖ
	FINANSAVIMO GAVĖJAS

	Vilniaus miesto savivaldybės administracija
Kodas 188710061
Adresas: Konstitucijos pr. 3, LT-09601 Vilnius
El. paštas: ____________________
Bankas, sąskaita: ____________________

Pareigos: ____________________
Vardas, pavardė: ____________________
Parašas: ____________________
	Pavadinimas / vardas, pavardė: ____________________
Kodas: ____________________
Adresas: ____________________
El. paštas: ____________________
Bankas, sąskaita: ____________________

Pareigos: ____________________
Vardas, pavardė: ____________________
Parašas: ____________________


____________________________


Sutarties 
1 priedas

PROJEKTO VEIKLŲ IR FINANSAVIMO SĄMATA

	Eil. Nr.
	Finansavimo priemonė / veikla
	Tinkamos išlaidos, Eur
	Savivaldybės dalis, Eur
	Nuosavas prisidėjimas, Eur (kai taikoma)
	Kiti šaltiniai, Eur

	1
	
	
	
	
	

	2
	
	
	
	
	

	3
	
	
	
	
	

	4
	
	
	
	
	

	5
	
	
	
	
	

	IŠ VISO
	
	
	
	



Pastaba. Kiekvienos finansavimo priemonės išlaidos nurodomos atskiromis eilutėmis. PVM nurodomas tik jeigu jis tinkamas finansuoti pagal Aprašą.

________________________________


Sutarties 
2 priedas

PROJEKTO ĮGYVENDINIMO, MOKĖJIMO IR ATSISKAITYMO SĄLYGOS

	Projekto veiklų pradžia
	20__ m. ____________ d.

	Projekto veiklų pabaiga
	20__ m. ____________ d.

	Atsiskaitymo terminas
	20__ m. ____________ d.

	Finansavimo išmokėjimo būdas
	☐ kompensavimo   ☐ tiesioginio apmokėjimo

	Finansavimo modelis ir intensyvumas
	☐ Savivaldybės biudžetinei įstaigai skiriama suma be nuosavo įnašo   
☐ kitam gavėjui taikomas iki ____ proc. intensyvumas

	Didžiausia Savivaldybės finansavimo suma
	__________ Eur

	Finansavimo gavėjo nuosavas prisidėjimas
	☐ netaikomas (Savivaldybės biudžetinė įstaiga)   ☐ ne mažiau kaip __________ Eur

	Patikrinimas vietoje prieš galutinį mokėjimą
	☐ taikomas   ☐ netaikomas

	Papildomi atsiskaitymo dokumentai
	__________________________________________



_________________
